Raak elke dag verlief! – NG Vishoek
Home / Raak elke dag verlief!
Raak elke dag verlief!
Vir my lyk dit taamlik belangrik om altyd God se liefde vir my voor op te stel. Die oomblik wanneer ek dan wil verdoem of my wil vererg, dink ek net aan hoeveel keer 'n dag God met my moet uithou. Deur verhoudings in 'n konteks te plaas waarin jy dit met God se liefde vergelyk, probeer jy maar 'n bietjie langer geduldig te bly en strek jy jou arm net 'n bietjie verder uit om te help en dan is die hart wat so baie moet dra, weer 'n bietjie sterker.
Matthew Fox, 'n bekende priester in die VSA, het nog 'n beter plan. Hy stel voor dat 'n mens sommer 'n hele paar keer per dag verlief moet raak – eintlik so solank as wat jy lewe – nie op 'n ander een se man of vrou nie, maar op die blombos voor jou hek of jou "Just Joeys"-roosboom wat so wat oordadig blom, die voëltjie wat vroegoggend voor jou venster sing, jou vrou se lekker kos, jou kinders se laggies, of op daardie wonderlike eksotiese vissoort waarvan jy êrens gelees het. Die geheim is om so betrokke te raak by iets buite jouself dat jy nie heeldag sit en broei oor al die dinge in jou en wat mense alles aan jou doen of nalaat om te doen nie.